Weng til VG: - Nå kan Marit legge opp, for nå har jeg slått henne
Maiken Caspersen Falla (24) liker oppløpet i Drammen sentrum. For andre år på rad stormet hun inn til verdenscupseier på Bragernes Torg. Weng ble nummer to, så vidt foran Bjørgen. Og dermed er dommen fra Weng klar: - Nå har jeg slått Marit, så nå kan hun legge opp, sier Weng til VG. Men sannheten er at hun har slått Bjørgen før. - Jeg har vært foran Marit i minitouren i minitouren i Falun. Så jeg har slått henne før, men hun sier hun ikke husker det. Men nå husker hun det, sier Weng til VG. Marit Bjørgen (34) ble nummer tre i Drammen, men vant verdenscupen i sprint for første gang på ni år. - Heidi sa i teltet at nå kan du legge opp, for nå har jeg slått deg, sier Bjørgen til VG og ler og legger til: - De er veldig opptatt av å slå meg.Onsdagens vinner, Maiken Caspersen Falla, tror ikke Bjørgen legger opp etter denne sesongen. - Jeg vet hun ikke legger opp, sier Falla. Selv har Bjørgen gitt seg selv god tid på å bestemme seg. - Magefølelsen er at Marit ikke legger opp, sier Ingvild Flugstad Østberg til VG. Selv ikke VM-vinner Marit Bjørgen klarte å henge med da romerikingen satte på turboen på den klassiske sprinten. Caspersen Falla stormet opp den siste diagonalbakken og kunne hyle «jaaa» i mål 0,72 sekunder foran Heidi Weng (23). – Dette er min favorittløype. Jeg liker meg i Drammen. Det er fantastisk det de har fått til her, sier Falla og skryter av publikum. Spesielt moren, som heiet på datteren i siste bakken. Falle tok bronse individuelt og gull i lagsprint under VM i Falun.Men det holdt til å vinne glasskulen i sprintcupen. Dermed gjør Marit Bjørgen et rent hat trick i verdenscupen. Hun vinner både sammenlagt, distanse og sprintdelen. I tillegg vant Bjørgen to VM-gull i Falun og den etterlengtede sammenlagtseieren i Tour de Ski. Bjørgen vant verdenscupen i sprint fire år på rad mellom 2003 og 2006. Dagens sammenlagttriumf er altså den første på ni år i sprintcupen. Ingvild Flugstad Østberg (24) havnet nesten sekundet bak Bjørgen og gjorde dagen helnorsk med sin 4. plass. VM-toer Stina Nilsson (21) var sjanseløs på å følge den norske kvartetten. Østberg tok 2. plassen i sprintcupen sammenlagt, mens Falla ble nummer tre. Verdenscupen avsluttes med 30 kilometer i Holmenkollen førstkommende søndag.1. Maiken Caspersen Falla, Norge 3.01,37 2. Heidi Weng, Norge +0,72 3. Marit Bjørgen, Norge + 1,51 4. Ingvild Flugstad Østberg, Norge +2,49 5. Stina Nilsson, Sverige +3,49 6. Katja Visnar, Slovenia +10,27.1. Marit Bjørgen, Norge 610 poeng 2. Ingvild Flugstad Østberg, Norge 560 poeng 3. Maiken Caspersen Falla, Norge 512 poeng 4. Stina Nilsson, Sverige 345 poeng 5. Heidi Weng, Norge 280 poeng 6. Katja Visnar, Slovenia 260 poeng. Øvrige norske: 7. Celine Brun-Lie 252, 18. Kathrine Harsem 124, 30. Astrid Uhrenholdt Jacobsen 71, 32. Ragnhild Haga 68, 39. Therese Johaug 51, 48. Barbro Kvaale 27, 49. Mari Eide 26, 70. Martine Ek Hagen 6.
Heidi Weng (23) slo Marit Bjørgen (34) på sprinten i Drammen og konkluderte: Nå kan Marit legge opp!